《巡台纪事五十韵》
清代·汤世昌

台郡归疆域，于今近百年。禹功疑不到，昭代迥无前。

祖德天同覆，沧州地岂偏。云台凭虎将，水战厉戈船。

荡荡烽烟靖，林林闽广迁。但教勤土物，何恤授民廛。

治具提纲领，瑕疵尽弃捐。时清消故垒，土沃辟良田。

貔虎军容整，番黎性命全。门楣惟贵女，嗣续竟迷先。

指稔忘年老，文身倚态妍。束腰藤带阔，剺耳竹轮圆。

短织厖毛罽，斜簪雉尾颠。鹿弓柔逊弩，螺壳小于钱。

踏臂歌鸣豫，闻箫手可牵。翠看花插鬓，黄结果为钿。

力健飞猱走，风淳鼓腹眠。帆樯频辐辏，市井竞喧阗。

饱煖生宜厚，矜奢性所便。舆台曳纨绮，歌管费杯棬。

牡砺装垣细，槟榔刺齿鲜。讼从需后缀，升与因为缘。

搜粟官符急，徵兵尺籍悬。帨巾呼贱隶，挈属走班联。

神助涛波涨，威从制府宣。七旬苗舞羽，百日景投渊。

自此星轺出，能令雨化延。苞桑将册载，芽蘖虑三愆。

田鼠形疑虎，蚍蜉志慕膻。咨询诚切矣，章奏必行焉。

圣主勤民隐，遐方仰道平。蓁艿除积弊，寮寀共陶甄。

拔韭须连本，扶犁莫越阡。星星咸薙发，狉狉悉随肩。

堆案无留牍，调琴有改弦。白衣休伏橹，红粟尽登舷。

宽猛原相济，刚柔慎与权。终期无旷土，所赖熟筹边。

昨岁衔天语，扬帆涖海壖。虽馀揽辔志，不待悯农篇。

陌洒如膏雨，畦萦灌稻泉。民番巡两路，旗鼓阅双旃。

角射云生的，鸣呵柳拂鞯。壮观真泛海，归棹去朝天。

岛屿辞鹓鹭，蓬莱会偓佺。渡洋更十二，到浙路三千。

户户康衢祝，山山御气连。扶桑看出日，丛桂忽霏烟。

葵向何知暑，凫飞更著鞭。遥瞻五云里，南极紫宸躔。

作者简介：浙江仁和人，字其五，号对松。乾隆十六年进士，官工科给事中。封事数十上，有“汤多谏”之号。有《嘉藻堂集》。